Дом културе „КЊАЖЕВАЦ“

Број: 01-43

13.02.2017. године

К њ а ж е в а ц

ПРЕДМЕТ: Одговор на питања заинтересованог лица у поступку ЈН бр. 1.2.1/2017

На основу члана 63. став 3. Закона о јавним набавкама и упутства понуђачима како да сачине понуду из Конкурсне документације бр. 01-37 од 09.02.2017. године, у поступку јавне набавке мале вредности - набавка услуге обављања одређених послова (диригент; домар-ватрогасац; послови на билетарници и конобар), ЈН - бр. 1.2.1/21017 Комисија за спровођење предметног поступка, доставља писмени

**О Д Г О В О Р**

На питања заинтересованог лица, достављених путем електронске поште, а која гласе:

“1. У обрасцу 10 конкурсне документације наводите за партију 3, радно искуство минимум 6 месеци на пословима продаје улазница у установама културе, овај услов по нама представља дискриминаторски услов, јер је реч о пословима који нису сложени и за њихово обављање није потребно искуство. У том смислу захтевамо да избришете овај додатни услов у противном бићемо принуђени да се жалимо комисији која редовно обара овакве и сличне услове.

2. Такође у обрасцу 10 конкурсне документације наводите за партију 4, као услов за конобара да има положен стручни испит из заштите од пожара, који нема суштинске везе са угоститељством нити угоститељи могу да буду ватрогасци већ само лица одређених других образовних профила, те вас упозоравамо и захтевамо да из конкурсне документације бришете овај услов иначе бићемо принуђени и да се по овом основу обратимо комисији.“

На постављена питања даје се јединствени ОДГОВОР, који гласи:

1. У вези минималног радног искуства за партију 3, које износи 6 месеци на пословима продаје улазница у установама културе, сматрамо да се не ради о дискриминаторском услову, те нема основа за уважавање захтева да се овај услов измени у Конкурсној документацији.

За послове на билетарници тражи се IV степен средње школе и наведено минимално радно искуство од 6 месеци, јер се ради о сложеним пословима из делатности наручиоца, који захтевају искуство у комуникацији са корисницима услуга ради презентације програма и продаје улазница за различите културно-забавне садржаје, као што су: позоришне представе за децу, позоришне представе за одрасле, концерти класичне, забавне и народне музике, пројекције филмова и сличне манифестације.

Лице које се ангажује за рад на билетарници, мора да има одређену праксу у раду у складу са прописима које примењује установа културе као наручилац, те је због тога битно да има минимално радно искуство од 6 месеци, како би самостално могло да обавља послове на билетарници, без претходног обучавања. Такође ово лице мора да познаје поступак сачињавања законом прописане финансијске документације, која се води приликом обављања послова на билетарници (нумерисање и продаја улазница, записник о продатим улазницама, спецификација пазара и сл.) те је и због тога неопходно да има наведено радно искуство од 6 месеци, стечено у установама културе на које се примењују посебни прописи за кориснике буџета.

1. У вези услова за партију 4, где се за обављање послова конобара, поред одређене стручне спреме и радног искуства од најмање две године на пословима у угоститељству, наводи да треба да има и положен испит по члану 55. Закона о заштити од пожара, сматрамо да се не ради о дискриминаторском услову, те нема основа за уважавање захтева да се овај услов измени у Конкурсној документацији.

За послове конобара тражи се лице које поред одређене стручне спреме и радног искуства од најмање две године на пословима у угоститељству, треба да има и положен стручни испит у складу са чланом 55. Закона о заштити од пожара.

Наведени услов је веома битан за наручиоца, јер Дом културе „Књажевац“ према степену угрожености од пожара и решењу о разврставању у другу категорију угрожености од пожара, које је донео МУП Републике Србије - Сектор за ванредне ситуације, има обавезу да до 15.03.2017. године - формира службу заштите од пожара од лица која ангажује, уз услов да имају положен стручни испит, те је због тога наведен и за партију 4, у обрасцу бр. 10 Конкурсне документације.

Истичемо да је и конобар, који је код Дома културе у радном односу на неодређено време, стручно оспособљен за руковање адекватном опремом и уређајима за гашење пожара; има положен стручни испит у смислу члана 55. Закона о заштити од пожара и у саставу је службе за спровођење прописаних превентивних мера.

На основу свега изложеног, очигледно је да се у вези услова за обе партије (радно искуство од 6 месеци за партију 3. и положен стручни испит за партију 4.) ради о потребама наручиоца, које су условљене одредбама важећих закона и подзаконских прописа, а односе се на примену императивних прописа.

Ови услови јасно су наведени у Конкурсној документацији и важе на исти начин за све понуђаче, те су у потпуности у складу са одредбама Закона о јавним набавкама.

**Комисија за спровођење предметне јавне набавке**